Yubu 13
Yubu ocuŋ matek kun waco ni cwinye leŋ
1“Nen, atyeko neno man ducu,
atyeko winyo, ci aniaŋ iye.
2Gin ma wun wuŋeyo,
an bene aŋeyo wun pe wuloya wacel.
3Ento kono do aloko bot Won Twer Ducu;
amito laro lokka ki Lubaŋa.
4Wun wuumo lok ada woko ki goba;
wun ducu ludaktar ma konywu pe.
5Kono Wuliŋ aliŋa do,
ci mi yo wunen jo maryek.
6Koŋ wuwiny kit ma atamo kwede, wuter itwu i pidona.
7Wubiloko lok goba pi Lubaŋa?
Wubilok ŋire kun wubwolo dano abwola?
8Wun wudworo kor Lubaŋa?
Wudoko lupido pire ce?
9Wubibedo maber mono ka en oŋiyo tamwu?
Wutwero bwolo en macalo wubwolo dano?
10Atikane en bijukowu,
ka wucwako kore i muŋ.
11Ditte pe biryaŋo komwu,
ci miyo lworo makowu i nyime?
12Oŋon ma wubolo rom ki buru mamwa,
lok ma wupido rom ki lobo ma nidde woko oyot.
13“Koŋ Wuliŋ mot, ci abilok,
ci gin ma mito bino i koma obin.
14Wek acam tona,
ajalo kwona woko.
15Wek en oneka gire, pe atye ki gin mo
kadi bed kumeno pud abilaro lok kom kita i nyime.
16Man aye bimiyo aloyo kop,
ni meno, dano ma pe lworo Lubaŋa pe o i nyime.
17Wuwiny lokka mot mupye,
wek lok ma atiro odony i itwu.
18Atyeko yu bo lok ma abipido;
aŋeyo ni abiloyo kop.
19Aŋa ma bipyem kweda?
Wek obin, an mera abiliŋ woko ci ato.
20“Alegi lok aryo keken, Lubaŋa,
ci ka iye, pe abikanne gira ki nyimi;
21pe iwek ciŋi oguda,
pe iwek lworona i komi oryaŋ koma.
22Eno, lwoŋa, ci abigamo dogi;
nyo weka aloki, ci ibidwoko lok bota.
23Balla ki rocca tye adi?
Nyutta tim aranyina.
24Piŋo doŋ ilokke woko i koma?
Piŋo itera macalo lakworri?
25Imito imi lworo omaka ce,
kun arom ki oboke ma yamo tero?
Iryemo kor cuŋ kai mutwo?
26Pien icoyo lok makec marac i koma,
pud imito ni anen can pi bal me tinona.
27-In irwako tyena i okol, iŋiyo ka ma acito iye ducu;
iketo waŋ co ka ma tyena myero ogik iye.
28Ci miyo adoko rom ki gin mutop woko,
nyo boŋo ma nyenye ocamo.”